Røde bade - kaliumpermanganat 3%

Røde bade med kaliumpermanganat er en behandling, der bruges til væskende og inficeret eksem, sår og blærer i huden.

Kaliumpermanganat virker kløstillende, desinficerende og udtørrende på huden.

For at lette rengøringen af dit badekar eller balje/spand kan du beklæde den med plastik eller en plastikpose.

Hvis du vælger ikke at dække med plastik, er det vigtigt, at du umiddelbart efter badet rengører dit badekar/balje/spand, med et universelt rengøringsmiddel, der har en lav pH-værdi (1,5-3)

**Du skal bruge:**

* En balje/spand med en pose/plastik omkring.
* Vaseline
* Gazeklude, bomuldsklude, vaskeklude eller gamle håndklæder.
* Et gammelt håndklæde til bagefter.
* Et ur
* Et medicinbæger/sprøjte til opmåling af kaliumpermangat.
* Et litermål til opmåling af vand.

**Blandingsforhold:**

* 1 liter vand blandes med 15 ml kaliumpermanganet 3%.
* 0.5 liter vand blandes med 7.5 ml kaliumpermanganat 3%.
* 0.25 liter vand blandes med 3.75 ml kaliumpermanganat 3%.

**Forsigtighed:**

Flasker med ufortyndet kaliumpermanganat 3% skal afleveres som kemisk affald på din lokale genbrugsstaion.

Kaliumpermanganat er stærkt ætsende og farvende, og du skal derfor være forsigtig når du laver blandingen.

Du skal opbevare flasken med koncentreret kaliumpermangat utilgængelig for børn.

**Fremgangsmåde:**

* Posen kommes omkring baljen, for at lette rengøringen af baljen bagefter og af hensyn til hygiejnen.
* Baljen fyldes med et passende antal liter lunkent vand (37 grader).
* Put flasken med ufortyndet kaliumpermanganat i en pose, og stil på avispapir el.lign.
* Når hænder og fødder skal behandles, smøres neglene med vaseline for ikke at misfarve neglene.
* Hvis der er eksem, sår eller blærer omkring neglene, skal de ikke smøres med vaseline. Det er vigtigt, at det røde bad også behandler der.
* Huden der skal behandles placeres i blandingen i ca. 10 minutter.
* Er det nødvendigt at behandle benet, kan lægges klude omkring benet, og kludene gennemvædes flere gange under behandlingen.
* Øvrige dele af kroppen kan ligeledes behandles med gennemvædede klude.
* Efter behandlingen kan vandet suges op i servietter og smides i skraldespanden. Vandet med fortyndet kaliumpermanganat, kan også hældes direkte i afløbet.
* Giv din hud fugtighedscreme efter endt behandling.

**Hvor ofte skal du behandle:**

Behandlingen forløber sædvanligvis 1 gang dagligt i 3 dage, og kan gentages ved
behov.

**Bivirkninger:**

Det røde bad farver huden brun, farven slides af igen efter nogen tid.

Misfarvningen af din hud smitter nemt af på dit tøj.

Du anbefales derfor at du inderst bruger noget tøj der kan vaskes ved 60 grader, eller som du kan kassere, når behandlingen er slut.

Den farve der sætter sig i f.eks håndklædet, kan ikke vaskes ud igen.

Vær derfor også forsigtig, så der ikke spildes på møbler eller andre overflader.

Er du i tvivl, er du selvfølgelig velkommen til at kontakte os.

Mvh Hudklinikken i Nyborg.